b'\n_START_ARTICLE_\nMarinens Flyvebaatfabrikk M.F.1\n_START_PARAGRAPH_\nM.F.1 var et toseters, enmotors skolefly bygget for Marinens flygev\xc3\xa5pen av Marinens flyvebaatfabrikk._NEWLINE_I 1914 ble det bestemt at det skulle bygges tre fly for utdannelse av piloter til Marinens Flyvev\xc3\xa6sen, som det het den gang. Man valgte \xc3\xa5 bygge flyene etter modell av flott\xc3\xb8rutgaven av det velpr\xc3\xb8vde Maurice Farman MF.7. I l\xc3\xb8pet av produksjonsprosessen ble det bestemt \xc3\xa5 bygge ett fly i tillegg, i alt fire. Grunnet utbruddet av f\xc3\xb8rste verdenskrig var det vanskelig \xc3\xa5 f\xc3\xa5 tak i gode motorer til flyene. Det eneste tilbudet viste seg \xc3\xa5 v\xc3\xa6re amerikanske Hall-Scott sekssylindrede rekkemotorer med 110 til 130 hk. Motorene viste seg \xc3\xa5 v\xc3\xa6re temmelig up\xc3\xa5litelige._NEWLINE_Det f\xc3\xb8rste av flyene fl\xc3\xb8y for f\xc3\xb8rste gang i 1915. Tre av flyene havarerte i l\xc3\xb8pet av to \xc3\xa5r, og det ble besluttet \xc3\xa5 bygge ytterligere to fly i 1917 og 1918, utstyrt med Scania Vabis-motorer p\xc3\xa5 100 hk. Disse ble etter hvert bygd om til M.F.2. Det siste flyet av type M.F.1 ble utrangert i 1922.'